b'\n_START_ARTICLE_\nSodank\xc3\xa4ynnin taito\n_START_SECTION_\nTeoksen synty\n_START_PARAGRAPH_\nSodank\xc3\xa4ynnin taidon kirjoittajana pidetyn Sunzin uskotaan el\xc3\xa4neen Wu-valtiossa vuoden 500 eaa. paikkeilla. H\xc3\xa4nest\xc3\xa4 ei tiedet\xc3\xa4 juuri mit\xc3\xa4\xc3\xa4n, ja onkin mahdollista, ett\xc3\xa4 teos on jonkin sotataidon koulukunnan piiriss\xc3\xa4 v\xc3\xa4hitellen lopulliseen muotoonsa hioutunut alan k\xc3\xa4sikirja. Teoksen kirjoittaja on joka tapauksessa ollut kokenut ammattisotilas, ilmeisesti korkea-arvoinen upseeri ja strategi._NEWLINE_Teoksen ydinluvut kirjoitettiin Kiinassa mahdollisesti Kev\xc3\xa4tt\xc3\xa4 ja syksy\xc3\xa4 -aikakauden (770\xe2\x80\x93476 eaa.) loppupuolella ja taistelevien l\xc3\xa4\xc3\xa4nitysvaltioiden aikakauden (475\xe2\x80\x93221 eaa.) alkupuolella maan ollessa jakaantuneena lukuisin kesken\xc3\xa4\xc3\xa4n sotiviin pikkuvaltioihin. Tuolloin syntyiv\xc3\xa4t Kiinan klassiset filosofiset koulukunnat yrityksin\xc3\xa4 etsi\xc3\xa4 ratkaisua sekasortoon ja muihin ajan ongelmiin._NEWLINE_Sodank\xc3\xa4ynnin taito on vanhin s\xc3\xa4ilynyt kiinalainen sodank\xc3\xa4ynnin opas. Varhaisessa Kiinassa kirjoitettiin kuitenkin useita muitakin sodank\xc3\xa4ynti\xc3\xa4 k\xc3\xa4sittelevi\xc3\xa4 kirjoja; esimerkiksi Zhou-dynastian aikana niit\xc3\xa4 oli olemassa yhteens\xc3\xa4 92. My\xc3\xb6s Sunzi siteeraa teoksessaan er\xc3\xa4st\xc3\xa4 lukemaansa vanhaa opasta.\n_START_SECTION_\nPainokset\n_START_PARAGRAPH_\nTeoksen tunnetuimpia painoksia ovat Han-dynastian (206 eaa.\xe2\x80\x93220 jaa.) ja Song-dynastian (960\xe2\x80\x931279) aikaiset painokset. Song-painos on n\xc3\xa4ist\xc3\xa4 yleisesti tunnetumpi; Han-painos l\xc3\xb6ytyi vasta vuonna 1972 Kiinan Shangdongin Yinq\xc3\xbceshanista. Siin\xc3\xa4 on aiempien painosten kolmentoista ydinluvun lis\xc3\xa4ksi viisi lis\xc3\xa4lukua, joiden olemassaolosta ollaan kiistelty kauan. Ydinluvut on kirjoitettu hyvin tiivistetysti, kun taas lis\xc3\xa4luvut on kirjoitettu vuoropuhelun muotoon. Ne kommentoivat ydinlukujen oppeja ja tarjoavat niille esimerkkej\xc3\xa4. Ydinluvut ja lis\xc3\xa4luvut ovat todenn\xc3\xa4k\xc3\xb6isesti eri tekij\xc3\xb6iden kirjoittamia. Han- ja Song-painosten ydinluvut eroavat toisistaan joiltain osin._NEWLINE_Han-dynastian aikaan kirjat kirjoitettiin Kiinassa ohuille bambuliuskoille, puulle tai silkille, sill\xc3\xa4 paperia ei viel\xc3\xa4 ollut keksitty. Yinq\xc3\xbceshanista l\xc3\xb6ytynyt versio on kirjoitettu 30 senttimetri\xc3\xa4 pitkille ja vajaan sentin levyisille bambuliuskoille, jotka oli ladottu rinnakkain ja sidottu yhteen. Bambuliuskoja on yli 7\xc2\xa0500, ja niiss\xc3\xa4 on 13 eri kirjaa.\n_START_SECTION_\nHistoria ja vaikutus\n_START_PARAGRAPH_\nSunzin teoksella on ollut hyvin suuri merkitys niin kiinalaisille dynastioille, taistelulajien harjoittajille, populaarikulttuurille kuin Kiinan liike-el\xc3\xa4m\xc3\xa4llekin._NEWLINE_Perinteisen historiankirjoituksen mukaan yhdistyneen Kiinan ensimm\xc3\xa4inen keisari, Qin Shi Huangdi, piti teosta korvaamattomana Taistelevien l\xc3\xa4\xc3\xa4nitysvaltioiden -kauden loppumisen kannalta._NEWLINE_Teos k\xc3\xa4\xc3\xa4nnettiin japaniksi tiett\xc3\xa4v\xc3\xa4sti 700-luvulla. Kirjasta tuli pian suosittu maan kenraalien keskuudessa. Se my\xc3\xb6s edesauttoi huomattavasti Japanin yhdistymist\xc3\xa4. Samurait arvostivat teoksen oppeja ja esimerkiksi Oda Nobunaga, Toyotomi Hideyoshi ja Tokugawa Ieyasu hy\xc3\xb6dynsiv\xc3\xa4t niit\xc3\xa4._NEWLINE_Teos k\xc3\xa4\xc3\xa4nnettiin ranskaksi 1772. Teosta alettiin Euroopassa k\xc3\xa4ytt\xc3\xa4\xc3\xa4 sotilaskoulutuksessa 1800-luvulla. _NEWLINE_Gensui (yliamiraali) T\xc5\x8dg\xc5\x8d Heihachir\xc5\x8d, joka johti Japanin voittoon Ven\xc3\xa4j\xc3\xa4n-Japanin sodassa, oli Sodank\xc3\xa4ynnin taidon innokas lukija._NEWLINE_Teoksen on v\xc3\xa4itetty auttaneen Vietnamin itsen\xc3\xa4isyytt\xc3\xa4 tukeneen Vietminh-liikkeen voittoon Ranskan joukoista Indokiinan sodassa. Se oli talvi- ja jatkosotien kenraali Aksel Fredrik Airon lempikirja, ja my\xc3\xb6s Carl Gustaf Emil Mannerheim oli tutustunut siihen. _NEWLINE_Ly\xc3\xb6ty\xc3\xa4\xc3\xa4n T\xc5\xa1iang Kai-\xc5\xa1ekin ja Guomindangin kommunistisen Kiinan johtaja Mao Zedong piti Sodank\xc3\xa4ynnin taitoa osaltaan voittonsa edesauttajana. Teos innoitti Maoa suuresti h\xc3\xa4nen kirjoituksissaan sissisodank\xc3\xa4ynnist\xc3\xa4._NEWLINE_Yhdysvaltojen armeijan p\xc3\xa4\xc3\xa4esikunta on ohjeistanut kaikkia yksik\xc3\xb6it\xc3\xa4 yll\xc3\xa4pit\xc3\xa4m\xc3\xa4\xc3\xa4n p\xc3\xa4\xc3\xa4majoissaan kirjastoja henkil\xc3\xb6kunnan jatkuvan koulutuksen puolesta sodank\xc3\xa4ynnin saralla. Sodank\xc3\xa4ynnin taito mainitaan esimerkkin\xc3\xa4 kirjoista, joita olisi suositeltavaa l\xc3\xb6yty\xc3\xa4 jokaisesta yksik\xc3\xb6st\xc3\xa4. Sodank\xc3\xa4ynnin taito kuuluu Yhdysvaltain merijalkav\xc3\xa4en ammattilukemistoon. Persianlahden sodassa 1990-luvulla kenraali Norman Schwarzkopf toimi Sunzin periaatteiden mukaisesti hy\xc3\xb6dynt\xc3\xa4m\xc3\xa4ll\xc3\xa4 petosta ja nopeutta sek\xc3\xa4 hy\xc3\xb6kk\xc3\xa4\xc3\xa4m\xc3\xa4ll\xc3\xa4 vihollisen heikkoja kohtia vastaan._NEWLINE_Mark McNeilly esitt\xc3\xa4\xc3\xa4 teoksessaan Sun Tzu and the Art of Modern Warfare, ettei ymm\xc3\xa4rt\xc3\xa4m\xc3\xa4tt\xc3\xa4 Sunzin nykyaikaista tulkintaa ja h\xc3\xa4nen merkityst\xc3\xa4\xc3\xa4n Kiinan historiassa voi k\xc3\xa4sitt\xc3\xa4\xc3\xa4 Kiinan pyrkimyst\xc3\xa4 nousta suurvallaksi 2000-luvulla. Modernit kiinalaiset oppineet pohjaavat Sodank\xc3\xa4ynnin taidon strategisiin oppeihin kehitt\xc3\xa4ess\xc3\xa4\xc3\xa4n omia teorioitaan._NEWLINE_L\xc3\xa4nsimaisessa liike-el\xc3\xa4m\xc3\xa4ss\xc3\xa4 teos tuli suosituksi 1980-luvulla. Kirjaa on k\xc3\xa4ytetty my\xc3\xb6s jalkapallon maailmassa, sill\xc3\xa4 se lukeutuu Brasilian maailmanmestaruuteen vuonna 2002 johdattaneen Luiz Felipe Scolarin lempikirjoihin.\n_START_SECTION_\nSuomennokset\n_START_PARAGRAPH_\nKirjasta on kaksi suomennosta. Vuonna 1982 julkaistu Heikki Karkkolaisen k\xc3\xa4\xc3\xa4nn\xc3\xb6s perustuu Samuel Griffithin englanninkieliseen laitokseen, joka pohjaa Song-laitokseen. Se noudattaa Wade\xe2\x80\x93Gilesin translitteraatiota ja sis\xc3\xa4lt\xc3\xa4\xc3\xa4 lukuisia kommentaareja. _NEWLINE_Uudempi Sunzi: Sodank\xc3\xa4ynnin taito on kiinan kielest\xc3\xa4 tehty, ja suomennos perustuu varhaisimpaan (noin 140 eaa.) ja laajimpaan tunnettuun Sunzin laitokseen, ja siin\xc3\xa4 on hy\xc3\xb6dynnetty 1970-luvulla tehtyj\xc3\xa4 tekstil\xc3\xb6yt\xc3\xb6j\xc3\xa4. Teoksen on suomentanut ja viitteill\xc3\xa4 varustanut Matti Nojonen (Gaudeamus 2005).'